ለመንግሥት ሠራተኞች በኪራይ የሚተላለፉ አፓርታማዎች ግንባታ ተጀመረ
የአዲስ አበባ ከተማ አስተዳደር ለመንግሥት ሠራተኞች ብቻ በኪራይ የሚተላለፉ አፓርታማዎች ግንባታ ጀመረ፡፡ የአዲስ አበባ ከተማ አስተዳደር አዲስ በጀመረው ፕሮጀክት በመጀመርያው ዙር 23 ሕንፃዎች፣ በሁለተኛው ዙር 22 ሕንፃዎች፣ በድምሩ 1,718 መኖርያ ቤቶችን የያዙ 45 ሕንፃዎችን ለመገንባት ዕቅድ ይዟል፡፡ ለመጀመርያው ዙር ግንባታ በመሀል አዲስ አበባ አራት ኪሎ ባሻ ወልዴ ችሎት አካባቢ፣ ከንቲባ ድሪባ ኩማ የመሠረት ድንጋይ አስቀምጠዋል፡፡ በአሁኑ ወቅት ግንባታው ተጀምሯል፡፡ እነዚህን ግንባታዎች በባለቤትነት የሚያካሂደው የአዲስ አበባ ቤቶች ልማት አስተዳደር ቢሮ ነው፡፡ ግንባታው ከተጠናቀቀ በኋላ ቤቶቹን የሚረከበው የከተማው የመንግሥት ቤቶች አስተዳደር ኤጀንሲ ይሆናል፡፡ ቤቶቹ በኪራይ የሚቀርቡት ለመንግሥት ሠራተኞች ብቻ ሲሆን፣ ይህም የሆነው የመንግሥት የደመወዝ ስኬል ዝቅተኛ በመሆኑ ከሥራ የሚለቁ ሠራተኞች እየበዙ ስለሆነ ነው ተብሏል፡፡ መንግሥት ችግሩን ካጤነ በኋላ ሠራተኞቹን በተለይ የመኖርያ ቤት ችግራቸውን ለመቅረፍ የተለያዩ ፓኬጆችን ቀርጿል፡፡ ከእነዚህ ፓኬጆች መካከል የኮንዶሚኒየም ዕጣ በሚወጣበት ወቅት ለመንግሥት ሠራተኞች 20 በመቶ ድርሻ መስጠቱ፣ በቅርቡ ለመምህራን የኮንዶሚኒየም ቤቶች በኪራይ መተላለፋቸው ተጠቃሽ ሲሆኑ፣ አሁን ደግሞ ራሱን የቻለ ፕሮግራም ቀርፆ የአፓርትመንቶች ግንባታ ውስጥ ተገብቷል፡፡ 